**Nurminen Logistics Oyj** on suomalainen logistiikka-alan konserni. Aiemmin yhtiö tunnettiin nimellä **John Nurminen Oy** perustajansa John Nurmisen mukaan. Nurminen Logisticsin päämarkkinat ja kasvualueet ovat Kiinan ja Pohjois-Euroopan välisessä rautatielogistiikassa, sekä multimodaali- ja terminaalipalveluissa.

Historia
--------

Yhtiö sai alkunsa maanviljelijä Johan Nurmisen (1851–1914) muutettua Raumalle ja aloitettua siellä sekatavarakaupan pitämisen vuonna 1886. Yhtiö laajentui varustamotoimintaan ja Nurminen-yhtiön ensimmäinen oma alus, kuunari Uljas valmistui vuonna 1891. Johan Nurminen luovutti yhtiön poikansa John Nurmisen (1877–1951) johtoon vuonna 1913. John Nurmisen aikana aloitti yhtiön huolintaosasto, joka kasvoi ensimmäisen maailmansodan aikana Suomen suurimmaksi huolintaliikkeeksi. Nurminen oli aloittanut puutavarakuljetuksilla ja laajeni myöhemmin huolinta-, laivanvarustus- ja laivanselvitysyhtiöksi.

Matkailutoimintaan Nurminen lähti mukaan 1930-luvulla yhtiön tultua Matkatoimisto Kaleva Oy:n osakkaaksi. Kalevasta tuli vuonna 1954 John Nurmisen tytäryhtiö. Nurminen omisti huomattavan määrän rahtilaivoja ja muun muassa jäänmurtaja Hansan, joka vuonna 1923 siirtyi valtiolle ja sai nimen Voima. Sotien jälkeen vuonna 1946 yhtiön toimitusjohtajaksi tuli John Nurmisen poika Matti Nurminen (1911–2000). Nurmisen liiketoiminta alkoi painottua 1960-luvun lopulla kansainväliseen huolintaan ja kuljetukseen, ja laivanvarustuksesta luovuttiin. Nurminen-Lento aloitti Helsinki-Vantaan lentoaseman ensimmäisenä lentorahtihuolitsijana vuonna 1964.

### Keskittyminen logistiikkaan

Nurminen Logisticsin pääkonttori sijaitsee Vuosaaren sataman alueella yhtiön logistiikkakeskuksen yhteydessä.
Liiketoiminnassaan John Nurminen alkoi keskittyä logistikkaan 1990-luvun alusta alkaen. Matkatoimisto Kalevan Nurminen myi Kohdematkat Oy:lle vuonna 2001, ja jo aiemmin vuonna 1995 Nurminen oli myynyt perinteisen kuljetus- ja huolintatoimintansa ASG:lle. Yritysostoja Nurminen toteutti hankkimalla vuonna 2001 Huolintakeskuksen liiketoiminnat ja vuonna 2002 Atlans Oy:n. Vuoden 2003 aikana yhtiön toiminnot järjestettiin yhden nimen alle ja Nurminen luopui muutto- ja näyttelytoiminnoista sekä perävaunujen korjauspalveluista. John Nurmisen strategiaksi määriteltiin tuolloin orgaanisesti ja yritysostoin tapahtuva kasvu Itämeren alueella, mihin liittyen yhtiö alkoi investoida erityisesti Baltian- ja Venäjän-toimintojen kehittämiseen.

Suomen Posti osti John Nurmisen Suomen ja Viron muotilogistiikkaliiketoiminnan keväällä 2005 ja muodosti siitä uuden Logia Moda -tytäryhtiön. Nurmisen silloisen toimitusjohtajan Jan Lönnbladin mukaan kauppa mahdollisti yhtiön keskittymisen entistä paremmin ydinliiketoiminta-alueisiinsa.

John Nurminen Oy listautui Helsingin pörssiin 1. tammikuuta 2008 siten, että John Nurmisen logistiikkaliiketoiminta siirrettiin Kasola Oyj:n sisään ja siitä vastineeksi John Nurminen sai Kasola Oyj:n osakkeita. Uuden yhtiön nimeksi tuli *Nurminen Logistics Oyj*.

Rahoitusasemansa parantamiseksi Nurminen Logistics järjesti kesällä 2017 osakeannin, jonka myötä Nurmisen suku menetti määräysvaltansa yhtiössä. Nurmisen suku ei osallistunut järjestettyyn noin 8,2 miljoonan euron merkintäoikeusantiin. Ennen antia Juha Nurminen ja hänen perheensä olivat pitäneet hallussaan yli 70 prosenttia yhtiön osakkeista ja äänistä. Uudet omistajat löytyivät pääosin perhevetoisten ja tunnettujen sijoittajien piiristä ja he ottivat yhtiöstä haltuunsa noin 60 prosenttia.

Vuoden 2018 aikana Nurminen Logistics pystyi viimein tekemään voitollista tulosta, kun vuosina 2013–2017 se oli tehnyt tappiota. Marko Tuunainen irtisanoutui toimitusjohtajan tehtävistä 15. marraskuuta 2018. Hänen seuraajakseen nimitettiin Ville Iho 8. maaliskuuta 2019, joka siirtyi Nurmiselle Finnairin palveluksesta.

Iho jätti toimitusjohtajan tehtävät kuitenkin jo vuoden 2019 lopulla siirtyäkseen Terveystalon uudeksi toimitusjohtajaksi. Nurminen Logistics nimitti Ihon seuraajaksi Tero Vaurasteen.

Toukokuussa 2020 Vauraste irtisanoutui toimitusjohtajan tehtävästä.

Tammikuussa 2023 Nurminen Logistics ilmoitti ostavansa Viron valtiollisen rautatieyhtiön Operailin omistaman Operail Finlandin. Oston hyväksymisen jälkeen Operail Finlandin toiminta keskittyi Venäjän ja Suomen rajalle ja yhtiö suunnitteli rautatieliiketoiminnan lisäämistä muihin Pohjoismaihin, muun muassa Norjaan.

Suurimmat omistajat
-------------------

Nurminen Logistics Oyj:n viisi suurinta osakkeenomistajaa, tilanne 30. marraskuuta 2023:

| # | Omistaja | Osakemäärä | Osuus |
| --- | --- | --- | --- |
| 1. | Suka Invest Oy | 12 635 655 | 16,17 % |
| 2. | Keskinäinen Eläkevakuutusyhtiö Ilmarinen | 11 655 795 | 14,92 % |
| 3. | K. Hartwall Invest Oy Ab | 7 462 585 | 9,55 % |
| 4. | Juha Nurminen | 6 212 908 | 7,95 % |
| 5. | Avant Tecno Oy | 5 739 375 | 7,35 % |

Lähteet
-------

1. 1 2 3 4 5  Tilinpäätös ja toimintakertomus 1.1.–31.12.2022 (PDF) Nurminen Logistics Oyj. Viitattu 21.12.2023.
2. ↑  Nurminen Logistics Oyj:n toimitusjohtajaksi on nimitetty Olli Pohjanvirta *Nurminen Logistics Oyj:n pörssitiedote*.  13.11.2020. Viitattu 21.11.2020.
3. 1 2 3 4 5  Historia Nurminen Logistics Oyj. Viitattu 8.12.2017.
4. 1 2  Nurmilaukas, Tuula: Merenkävijä oli innokas matkustaja jo nuorena.  *Helsingin Sanomat*, 3.8.2000, s. A12. Artikkelin verkkoversio.
5. ↑  Uola, Mikko: Merenkulkuneuvos John Nurminen (1877–1951) *Kansallisbiografia*.  18.12.2013. Suomalaisen Kirjallisuuden Seura. Viitattu 27.10.2018.
6. ↑  Hallituksen toimintakertomus vuodelta 2005 (PDF) *posti.com*. Suomen Posti Oyj. Viitattu 8.6.2016.
7. ↑  John Nurminen Oy: Vuosikertomus 2005 (PDF) Nurminen Logistics Oyj. Viitattu 6.12.2017.
8. ↑  Nurminen Logistics Oyj:n toimintakertomus ja tilinpäätös 31.12.2014 (PDF) Nurminen Logistics Oyj. Viitattu 15.2.2016.
9. ↑  Kasolan ja John Nurminen Oy:n yritysjärjestelyn perusesite (PDF)  7.12.2007. Nurminen Logistics Oyj. Viitattu 15.2.2016.
10. ↑  Sinervä, Ilkka: Nurmiset menettävät valtaansa sukuyhtiössä *Kauppalehti*.  28.6.2017. Viitattu 6.12.2017.
11. ↑  Lukkari, Esko: Nurminen Logisticsin toimitusjohtaja vaihtuu *Osto & Logistiikka*.  21.11.2018. Viitattu 4.12.2018.
12. ↑  Nurminen Logistics Oyj:n toimitusjohtajaksi on nimitetty Ville Iho  8.3.2019. Nurminen Logistics Oyj. Viitattu 9.4.2019.
13. ↑  Tero Vauraste Nurminen Logisticsin toimitusjohtajaksi *Kauppalehti*.  14.11.2019. Viitattu 6.12.2019.
14. ↑  Nurminen Logisticsin toimitusjohtaja vaihtuu taas – uusin aloitti vasta joulukuussa *is.fi*.  25.5.2020. Taloussanomat. Viitattu 25.5.2020.
15. ↑  Nurminen Logistics ostaa Venäjältä rautatierahtia Suomeen tuovan Operail Finlandin, pörssikurssi pomppasi heti 18 prosenttia *Yle Uutiset*.  13.1.2023. Viitattu 1.2.2023.
16. ↑  Osakkeenomistajat *Nurminen Logistics*. Viitattu 21.12.2023.

Aiheesta muualla
----------------

* Nurminen Logistics Oyj
* John Nurmisen Säätiö